b"\n_START_ARTICLE_\nPrimo Levi\n_START_SECTION_\nTidlige \xc3\xa5r\n_START_PARAGRAPH_\nLevi vokste opp i en liberal j\xc3\xb8disk familie. Inspirert av William Henry Braggs Concerning the nature of thing (1925) bestemte han seg for \xc3\xa5 studere kjemi, og ble innrullert ved Universitetet i Torino i 1937. \xc3\x85ret etter innf\xc3\xb8rte fascistregjeringen i Italia raselover som blant annet forb\xc3\xb8d j\xc3\xb8diske studenter opptak ved offentlige utdanningsorganisasjoner. Allerede innrullerte studenter fikk imidlertid fortsette, men lovene forhindret Levi fra \xc3\xa5 utf\xc3\xb8re eksperimentelt arbeid til den avsluttende avhandlingen sin. Han leverte i stedet en teoretisk oppgave om Walden-inversjon (L\xe2\x80\x99inversione di Walden) sommeren 1941. _NEWLINE_Raselovene gjorde det ogs\xc3\xa5 vanskelig \xc3\xa5 finne en jobb etterp\xc3\xa5, men i desember samme \xc3\xa5r ble han under falskt navn ansatt ved en asbestmine i San Vittore for \xc3\xa5 utvinne nikkel fra gr\xc3\xa5berg. Siden jobbet han en kort periode for et sveitsisk firma i Milano, som fordi det var sveitsisk ikke var omfattet av raselovene. I 1943 ble 24 \xc3\xa5r gamle Levi med i den lokale motstandsgruppen Giustizia e Libert\xc3\xa0, tilknyttet Partito d'Azione, men ble raskt arrestert og sendt til Carpi-Fossoli-leiren ved Modena. Da leiren ble overtatt av tyskerne i februar 1944, ble Levi og 650 andre j\xc3\xb8der satt p\xc3\xa5 et tog til Auschwitz III (Monowitz-Buna).\n_START_SECTION_\nEtter Auschwitz\n_START_PARAGRAPH_\nLevi ble befridd da Den r\xc3\xb8de arm\xc3\xa9 ankom leirene i januar 1945, men han n\xc3\xa5dde ikke hjem til Torino f\xc3\xb8r i oktober. Den strabasi\xc3\xb8se hjemreisen er beskrevet i La tregua (V\xc3\xa5penstillstanden), som viser vanskelighetene krigsfanger og andre hjeml\xc3\xb8se m\xc3\xb8tte i tiden rett etter at krigen var avsluttet. _NEWLINE_Tilbake i Italia tok Levi igjen jobb som kjemiker, samtidig som han begynte \xc3\xa5 skrive p\xc3\xa5 fritiden. Han giftet seg med Lucia Morpurgo i 1948 og de fikk datteren Lisa, og senere s\xc3\xb8nnen Renzo. Etter 26 \xc3\xa5r p\xc3\xa5 malingfabrikken SIVA trappet han i 1974 ned arbeidet der for \xc3\xa5 bruke mer tid p\xc3\xa5 skrivingen. \xc3\x85ret etter kom Il sistema periodico (\xc2\xabPeriodesystemet\xc2\xbb, ikke oversatt til norsk), en samling hovedsakelig selvbiografiske noveller, der hver novelle p\xc3\xa5 en eller annen m\xc3\xa5te er knyttet til et grunnstoff. Britiske Royal Institution har beskrevet den som den beste naturvitenskapsboken noengang skrevet. _NEWLINE_Levi led av depresjon, noe som trolig ikke bare skyldtes oppholdet i Auschwitz, men ogs\xc3\xa5 andre faktorer, som det kompliserte forholdet til den dominerende og kalde moren. Levi var stort sett sv\xc3\xa6rt lukket rundt sitt indre liv, og begynte f\xc3\xb8rst \xc3\xa5 skrive om det i Il doppio legame (Dobbeltbindingen), som aldri ble ferdig.Da Levi d\xc3\xb8de i 1987 etter et fall fra tredje etasje ble det tolket som selvmord, men det er ingen klare bevis for dette, og enkelte ting kan tyde p\xc3\xa5 at det heller dreide seg om en ulykke. Levi hadde for eksempel lagt planer for fremtiden, og dagen f\xc3\xb8r han d\xc3\xb8de klaget han til legen sin over svimmelhet."